CELEX: 32013D0291
Language: ro
Date: 2013-06-14 00:00:00
Title: 2013/291/UE: Decizia de punere în aplicare a Comisiei din 14 iunie 2013 de stabilire a măsurilor tranzitorii pentru anumite produse de origine animală care intră sub incidența Regulamentului (CE) nr. 853/2004 al Parlamentului European și al Consiliului introduse în Croația din țări terțe înaintea datei de 1 iulie 2013 [notificat cu numărul C(2013) 3475]  Text cu relevanță pentru SEE

18.6.2013   
            
            
               RO
            
            
               Jurnalul Oficial al Uniunii Europene
            
            
               L 164/25
            
         DECIZIA DE PUNERE ÎN APLICARE A COMISIEI
   din 14 iunie 2013
   de stabilire a măsurilor tranzitorii pentru anumite produse de origine animală care intră sub incidența Regulamentului (CE) nr. 853/2004 al Parlamentului European și al Consiliului introduse în Croația din țări terțe înaintea datei de 1 iulie 2013
   [notificat cu numărul C(2013) 3475]
   (Text cu relevanță pentru SEE)
   (2013/291/UE)
   COMISIA EUROPEANĂ,
   având în vedere Tratatul de aderare a Croației, în special articolul 3 alineatul (4),
   având în vedere Actul de aderare a Croației, în special articolul 42,
   întrucât:
   
               (1)
            
            
               Croația ar trebui să adere la Uniunea Europeană la data de 1 iulie 2013. Produsele de origine animală vor fi supuse cerințelor Regulamentului (CE) nr. 853/2004 al Parlamentului European și al Consiliului din 29 aprilie 2004 de stabilire a normelor de igienă specifice produselor alimentare de origine animală (1). Cu toate acestea, anumite produse de origine animală introduse în Croația înaintea datei aderării nu respectă normele corespunzătoare stabilite de regulamentul menționat.
            
         
               (2)
            
            
               Unele dintre produsele în cauză au fost puse în liberă circulație în Croația, în vreme ce altele nu au fost încă vămuite și sunt încă sub supraveghere vamală.
            
         
               (3)
            
            
               Pentru a facilita tranziția de la regimul existent în Croația la regimul care rezultă în urma aplicării legislației Uniunii, este necesar să se stabilească măsuri de tranziție pentru comercializarea produselor în cauză.
            
         
               (4)
            
            
               Aceste produse ar trebui comercializate pe piața internă în Croația în condițiile corespunzătoare. În special, luând în considerare faptul că sistemul de trasabilitate actual nu este suficient, este necesar ca produsele care nu respectă cerințele să nu fie prelucrate de către unitățile autorizate să își expedieze produsele în alte state membre.
            
         
               (5)
            
            
               Produsele care nu îndeplinesc condițiile Regulamentului (CE) nr. 853/2004 nu ar trebui să fie introduse în alte state membre. Pentru a se asigura că produsele în cauză nu fac obiectul comerțului în interiorul Uniunii, statele membre ar trebui să desfășoare controalele adecvate conform Directivei 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (2).
            
         
               (6)
            
            
               Exportul de astfel de produse către țări terțe ar trebui să respecte dispozițiile adecvate și să se desfășoare în conformitate cu Regulamentul (CE) nr. 178/2002 al Parlamentului European și a Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (3).
            
         
               (7)
            
            
               La un an de la data aderării, produsele care nu au fost încă puse în liberă circulație și comercializate în Croația sau exportate și rămân în antrepozit sub supraveghere vamală ar trebui distruse.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Domeniul de aplicare
   Prezenta decizie se aplică produselor de origine animală care îndeplinesc următoarele condiții:
   
               (a)
            
            
               intră în domeniul de aplicare a Regulamentului (CE) nr. 853/2004;
            
         
               (b)
            
            
               nu respectă cerințele Regulamentului (CE) nr. 853/2004;
            
         
               (c)
            
            
               au fost introduse în Croația din țări terțe înaintea datei de 1 iulie 2013.
            
         Articolul 2
   Produse de origine animală puse în liberă circulație în Croația înainte de 1 iulie 2013
   Produsele menționate la articolul 1 care au fost puse în liberă circulație în Croația înainte de 1 iulie 2013 pot continua să fie comercializate pe teritoriul Croației pe o perioadă de un an de la această dată, cu condiția să respecte următoarele cerințe:
   
               (a)
            
            
               nu trebuie să fie prelucrate de către unități autorizate să își expedieze produsele spre alte state membre;
            
         
               (b)
            
            
               trebuie să poarte o marcă națională prevăzută de normele naționale din Croația în vigoare la data punerii în liberă circulație și care este diferită de marca de sănătate menționată în capitolul III secțiunea I din anexa I la Regulamentul (CE) nr. 854/2004 al Parlamentului European și al Consiliului (4) sau de marca de sănătate menționată în secțiunea I din anexa II la Regulamentul (CE) nr. 853/2004.
            
         Articolul 3
   Produse de origine animală introduse în Croația, dar care nu au fost puse în liberă circulație înainte de 1 iulie 2013
   Produsele menționate la articolul 1 care au fost introduse în Croația înainte de 1 iulie 2013, dar care nu au fost puse în liberă circulație înainte de această dată pot fi puse în liberă circulație în Croația și pot fi comercializate pe teritoriul Croației numai până la 30 iunie 2014, cu condiția să îndeplinească cerințele prevăzute la articolul 2.
   Articolul 4
   Interzicerea expedierii produselor de origine animală din Croația în alte state membre
   (1)   Produsele menționate la articolul 1 nu pot fi expediate din Croația în alte state membre.
   (2)   Statele membre se asigură, în conformitate cu Directiva 89/662/CEE a Consiliului, în special articolul 3, că produsele menționate la articolul 1 nu fac obiectul schimburilor între statele membre.
   Articolul 5
   Exportul către țări terțe
   Pentru o perioadă de tranziție până la 1 iulie 2014, produsele menționate la articolul 1 continuă să fie exportate din Croația către țări terțe, cu condiția respectării următoarelor condiții:
   
               (a)
            
            
               exportul trebuie efectuat în conformitate cu articolul 12 din Regulamentul (CE) nr. 178/2002;
            
         
               (b)
            
            
               fiecare lot trebuie să iasă direct de pe teritoriul croat sub supravegherea autorității competente, fără a traversa teritoriul altor state membre;
            
         
               (c)
            
            
               fiecare lot trebuie să folosească un mijloc de transport sigilat de către autoritatea competentă, iar sigiliile trebuie verificate la punctul de ieșire din Croația.
            
         Articolul 6
   Distrugerea loturilor aflate sub supraveghere vamală la 1 iulie 2014
   Loturile de produse menționate la articolul 1 care se află încă sub supraveghere vamală la 1 iulie 2014 sunt distruse sub controlul autorității competente.
   Toate costurile legate de distrugerea loturilor în cauză sunt suportate de proprietarul lotului.
   Articolul 7
   Aplicarea
   Prezenta decizie se aplică sub rezerva și de la data intrării în vigoare a Tratatului de aderare a Croației.
   Articolul 8
   Destinatari
   Prezenta decizie se adresează statelor membre.
   
      Adoptată la Bruxelles, 14 iunie 2013.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 139, 30.4.2004, p. 55.
   
      (2)  JO L 395, 30.12.1989, p. 13.
   
      (3)  JO L 31, 1.2.2002, p. 1.
   
      (4)  JO L 139, 30.4.2004, p. 206.